### Beslutninger

Forslaget blev på byrådsmødet den 22. maj 2024 henvist til Magistraten med henblik på at indgå i budgetdrøftelserne for 2025.

###

BUDGETFORSLAG FRA SF

Det foreslås

1) [adresse] indfører i samarbejde med Midttrafik særlige billetter til unge der koster 10 kroner

2) [adresse] indfører i samarbejde med Midttrafik særlige billetter til personer over 26 år, der koster 15 kroner

Baggrund

Den offentlige transport bliver dyrere og dyrere. I gennemsnit forventes priserne at stige med 10,3% i 2024. En tur på to zoner kan i myldretiden meget vel koste over 20 kroner. I en studieby som [adresse], rammer dette især studerende på SU, men det rammer også de ældre og generelt dem der ikke kan køre bil.

Samtidigt med at priserne for de individuelle turer stiger, ser vi, at en meget lille andel af unge tager brug af diverse “ungdomskortsordninger”. Ordningerne er dyre og de er ikke fleksible. Modellen hvor i man betaler et månedligt beløb for adgang til alle zoner i [adresse], viser sig ikke at kunne betale sig for de fleste. Mange, især unge, søger en løsning der er mindre abonnement og mere “on demand”. Nogle dage har man lyst til at cykle, andre dage virker bussen som et bedre valg og det er helt fint, så længe man har mulighed for at komme frem og tilbage, som man har lyst til og behov for. Det store problem er når priserne holder folk hjemme eller gør at nogle undlader at løse billet når de hopper på bus eller letbane. I en tid med stigende ensomhed og mistrivsel giver det ikke mening at dyre billetter er en begrænsning for mobilitet.

Nogle kommuner har fundet og iværksat løsninger, der sikrer billigere billetter.

Hos FynBus har man i Odense Kommune, valgt at investere i såkaldte “OdenseUng” billetter, rettet til dem under 26, samt “OdenseNu” billetter, rettet til den øvrige befolkning. En sådan engangsbillet betyder, at man for henholdsvis 10 kr. eller 15 kr., kan køre samtlige zoner indenfor Odense Kommune.

Tiltagene har været en succes. “FynBus” oplevede i 2022 en stigning på 20% af nye kunder af OdenseUng billetten, og flere var også blevet solgt til nuværende brugere.

Alt i alt virker tiltagene for en mere billig og fleksibel offentlig transport i Odense Kommune til at have virket. Borgerne fortrækker de mere fleksible en turs billetter og det har fået en større del af befolkningen over i den offentlige transport. Det er noget vi kan lære af i [adresse].

Finansiering – Hvad gjorde Odense?

En foreløbig afrapportering i november 2023 viser at billettyperne samlet set har ført til merindtægter i den kollektive trafik på baggrund af en væsentlig stigning i antal passagerer, særligt blandt unge, men også for resten. Samlet set forventede man på daværende tidspunkt merindtægter i 2023 på 5,7 mio. kr. for UngOdense og 0,2 mio. kr. for OdenseNu. Forventningerne for 2024 var merindtægter på 3,1 mio. kr. for UngOdense og 1 mio. kr. for Odense nu.

Tabellerne fra den foreløbige evaluering er indsat herunder og det samlede materiale kan ses under pkt 3 i referatet: Referat FynBus Bestyrelse d. 17. november 2023\_final.pdf)

Tabellerne kan ses i bilaget med budgetforslaget.

Omkostningerne ved etablering af ordningen i Odense kender vi ikke til fra forslagsstillernes side.

Øvrige bemærkninger til forslaget

FynBus særlige billetter evalueres angiveligt før sommeren 2024 med henblik på at bestyrelsen i FynBus kan træffe beslutning om videreførelse af billettyperne. Det foreslås at denne samlede evaluering indgår i besvarelsen af budgetforslaget.

Forslaget kan evt. skaleres på følgende måder

- Så der for ung billet betales 10 kr. for 2 zoner og 15 kroner for 3 zoner.

- Så der for normal billet betales 15 kroner for 2 zoner og 20 kroner for 3 zoner

- Forslagene kan skaleres så de billetterne kun kan anvendes uden for peak-myldretid

Skaleringerne vil gøre produkterne mere besværlige at gennemskue og mindre attraktive at anvende

Forslagene kan desuden gennemføres i en prøveperiode (fx 2 år), hvorefter billettyperne evalueres i forhold til passagertal, økonomi mv.

Stillet af SF’s byrådsgruppe

Bob Schou, Mathilde Søndergaard, Michelle Koch, Stina Schmidt og Jano Svendsen